**HUSORDENSREGLER**

**FOR**

**HAUKEDALEN BORETTSLAG**

sist revidert juli 2020

**Formål og omfang**

Husordensreglene inneholder bestemmelser om bruk av bolig og fellesarealer, og har til hensikt å fremme miljø og trivsel i borettslaget. Andelseieren er ansvarlig for at ordensreglene blir overholdt av husstanden og andre som gis adgang til boligen.

I henhold til bestemmelsene i lagets vedtekter fastsettes husordensreglene av styret, eventuelt generalforsamlingen i laget.

**Boligen og boområdet:**

Leiligheten skal nyttes til boligformål for andelseier sin husstand. Uro i leiligheten og boområdet skal unngås fra kl. 22.00 – 06.00.

Banking, boring, sliping, saging og andre typer aktiviteter som lager mye lyd kan bare skje i tidsrommet kl. 08.00 – 20.00 på hverdager, og kl. 09.00 – 18.00 på lørdager. På søndager og bevegelige helligdager er slike aktiviteter ikke tillatt.

Det skal ikke luftes eller ristes tepper, dyner osv. fra terrasser/altaner.

**Terrasser/altaner:**

Det er kun tillatt å bruke elektrisk- eller gassgrill på terrassen/altanen.

Det er tillatt å ha parabol montert på gulvet i terrassene/altanene, men det er forbudt på fasader og vegger.

Varmepumpe kan installeres på terrassene/altanene etter egne retningslinjer som gjelder i borettslaget.

**Dyrehold:**

Søknad om anskaffelse av husdyr skal sendes styret i borettslaget. Det er båndtvang for hunder. Lufting av hund og katt må ikke skje i oppgangen eller ved inngangspartiet i blokken. Dersom hunden(e) etterlater seg ekskrementer innenfor borettslagets område, er eieren(e) ansvarlig for at ekskrementer fjernes umiddelbart. Kjæledyr må ikke være til sjenanse for naboer eller volde disse ulempe.

**Avfall:**

Avfall fra husholdningene skal sorteres og tømmes i merkede avfallscontainere for ulike typer avfall. Avfallscontainere er plassert på bestemte steder i borettslaget. Spesialavfall skal tømmes i egnede containere/miljøstasjoner.

**Bad, wc og ledninger:**

Alle rom inkl. kjeller skal holdes såpass oppvarmet at vannet i ledningene ikke fryser. Toalettet skal ikke benyttes som avfallsstasjon for annet avfall enn det toalett er ment å brukes til.

**Fellesrom:**

Fellesrom må ikke nyttes til andre formål enn det de er bestemt for. Ganger, trapper og fellesrom skal til enhver tid holdes ryddig. Andelseier må ikke oppta plassen på disse stedene med uvedkommende ting, eks. barnevogner, sykler, ski etc. Disse tingene plasseres i kjellerbod eller fellesbod. Alle dører til og i underetasjer og kjellere skal være låste. Moped/motorsykkel, verktøy og annet utstyr som inneholder brannfarlig og/eller kjemisk væske, er ikke lovlig å oppbevare i egen kjellerbod eller i fellesarealer. Det er heller ikke lov å oppbevare verktøy og annet brannfarlig utstyr på garasjeplass.

**Meldinger og henvendelser:**

Meldinger fra borettslagets styre eller VESTBO til andelseierne ved rundskriv eller oppslag skal gjelde på samme vis som husordensreglene.

**Parkering:**

Parkering av motorkjøretøy skal bare skje på anviste plasser. Alle andelseiere disponerer en parkerings-/garasjeplass i borettslaget.

Gjesteparkeringen skal **kun** benyttes av borettslagets gjester.

Det er kun tillatt å parkere utenfor inngangspartiet i den oppgangen hvor du bor i forbindelse med aktiv av- og pålessing, og motorkjøretøyet skal ikke stå i mer enn 15 minutter uten synlig aktivitet. Ved parkering utover dette må det innhentes midlertidig parkeringsbevis fra styret som skal legges synlig i fronten av motorkjøretøyet.

Bilvask er ikke tillatt i borettslaget.

Det er kun tillatt å lade El-biler på parkeringsplasser med eget ladepunkt som er laget for dette formålet, og som er skiltet med el-billading.

Det gjelder egne parkeringsbestemmelser for Haukedalen borettslag, som er slått opp på skilter i laget.

**Brudd på husordensreglene**

Brudd på husordensreglene er å anse som mislighold, og kan føre til sanksjoner.

For at styret skal kunne følge opp brudd på husordensreglene må bruddet meldes skriftlig til styret, med så mye informasjon som mulig om saken.

**Takk !**

-for at du gjør ditt beste for at vi skal ha det trivelig i Haukedalen borettslag, det koster så lite, men det betyr svært mye for oss alle sammen.

Vennlig hilsen

Styret